Andrzej Zawada
Andrzej Zawada (16.07.1928 – 21.08.2000.) bio je poljski planinar i prvi organizator i vođa ekspedicija u zimskim uslovima na vrhove preko 8000 m. u Himalajima. Među penjačima je bio poznat po svojoj frazi: Reci mi šta si zimi uradio u Tatrama, i ja ću ti reći kakav si penjač. Studirao je fiziku i geofiziku u Vroclavu i Varšavi, oblast seizmologija. Od 1955–1993 radio je u Institutu za geofiziku Poljske akademije za nauku. Godine 1959. vodio je prvu zimsku ekspediciju koja je prošla čitavom dužinom glavnog grebena Tatri u trajanju od 19 dana. Od 1960-ih, Poljaci su pažnju usmjerili na Hindukuš, posebno u Afganistanu gdje su dolazili sa brojnim ekspedicijama i sticali iskustva za kasnije odlaske u Himalaje. Osvojili su i najviši vrh masiva Khunyang Chhish (7.852 m.). Kao vođa ekspedicije, Zawada je takođe bio na vrhu. Godine 1973, 13 februara, Andrzej Zawada i partner Tadeusz Piotrowski popeli su se na vrh Noshaq (7.492 m.), drugi vrh po visini, pri temperaturi od -40 stepeni C. Bio je to prvi zimski uspon na neki vrh preko 7.000 m, koji nikad nije ponovljen. Time su najavili i uspone na vrhove od 8000 m. Legendarna Wanda Rutkiewicz je ostvarila prvi ženski uspon na ovaj vrh. Zawada i partner Zygmunt Heinrich pokušali su 1974. god. uspon na Lhotseu (8.516 metara), četvrti najviši vrh na svijetu, ali zbog nevremena nisu uspjeli doći do vrha. Dospjeli su do visine 8.250 m. Bio je to prvi uspon na visinu preko 8.000 m. u zimskim uslovima. Zbog toga se Zawada vratio sa ubjeđenjem da je uspon na vrhove preko 8.000 m. sasvim moguć. U to vrijeme već je bila izrasla generacija vrsnih penjača: Wanda Rutkiewicz, Jerzy Kukuczka, Krzysztof Wielicki, Wojciech Kurtyka i dr, koje će Zawada predvoditi u zimskim usponima.